CELEX: 
Language: sl
Date: 2019-08-13 00:00:00
Title: DELEGIRANA UREDBA KOMISIJE (EU) …/… o dopolnitvi in spremembi Direktive 2014/94/EU Evropskega parlamenta in Sveta v zvezi s polnilnimi mesti za motorna vozila kategorije L, oskrbo z električno energijo z obale za plovila za plovbo po celinskih plovnih poteh, oskrbo z vodikom za cestni promet ter oskrbo z zemeljskim plinom za cestni in vodni promet ter o razveljavitvi Delegirane uredbe (EU) 2018/674

OBRAZLOŽITVENI MEMORANDUM
            
            
               OZADJE DELEGIRANEGA AKTA
            
            
               Direktiva 2014/94/EU pooblašča Komisijo, da:
            
            
               (a)sprejema delegirane akte v skladu s členom 8 za dopolnitev ali posodobitev člena 4 ter točk 1.3, 1.4, 1.5, 1.6, 1.7 in 1.8 Priloge II;
            
            
               (b)posodablja sklice na standarde iz tehničnih specifikacij, določenih v točki 2 Priloge II;
            
            
               (c)dopolnjuje člen 6 in posodablja sklice na standarde iz tehničnih specifikacij, ki so ali bodo določene v točki 3 Priloge II.
            
            
               Za izvajanje določb Direktive 2014/94/EU ter v skladu s členom 10(1) Uredbe (EU) št. 1025/2012
                  1
                je Evropska komisija pooblastila evropske organizacije za standardizacijo (ESO)
                  2
               , da pripravijo in sprejmejo ustrezne evropske standarde ali spremenijo obstoječe. To pooblastilo omogoča, da se v evropskih standardih določijo tehnične specifikacije za interoperabilnost v okviru enotne rešitve. V pooblastilu je navedeno, da naj bi te specifikacije po možnosti temeljile na obstoječih mednarodnih standardih.
            
            
               Po tem, ko evropske organizacije za standardizacijo sprejmejo ustrezne standarde, se sprejmejo različne delegirane uredbe Komisije. Z delegiranimi uredbami se določijo prehodna obdobja vsaj 24 mesecev, preden ustrezne tehnične specifikacije ali njihove spremembe postanejo zavezujoče za vzpostavitev ali obnovitev infrastrukture.
            
            
               Delegirano uredbo Komisije (EU) 2018/674 z dne 17. novembra 2017 o dopolnitvi Direktive 2014/94/EU Evropskega parlamenta in Sveta v zvezi s polnilnimi mesti za motorna vozila kategorije L, oskrbo z električno energijo z obale za plovila za plovbo po celinskih plovnih poteh in oskrbovalnimi mesti za UZP za vodni promet ter o spremembi navedene direktive v zvezi s priključki za motorna vozila za dovod plinastega vodika, ki jo razveljavlja ta delegirana uredba Komisije, je Komisija sprejela 17. novembra 2017.
            
            
               V sedanji delegirani uredbi Komisije so upoštevane posodobitve navedene delegirane uredbe Komisije, ki so bile opravljene, potem ko so nekatere države članice podale zahtevo in potem ko je Evropski odbor za standardizacijo (CEN) uvedel novosti glede standardov za oskrbo z zemeljskim plinom in vodikom.
            
            
               2.POSVETOVANJA PRED SPREJETJEM AKTA
            
            
               Posvetovanja s strokovnjaki držav članic v Forumu za trajnostni promet so potekala v več fazah priprave delegirane uredbe Komisije.
            
            
               Evropska organizacija za standardizacijo CEN/Cenelec in Centralna komisija za plovbo po Renu sta potrdili soglasje s predlaganim besedilom.
            
            
               3.PRAVNI ELEMENTI DELEGIRANEGA AKTA
            
            
               Delegirana uredba Komisije razveljavlja Delegirano uredbo Komisije (EU) 2018/674 z dne 17. novembra 2017 ter dopolnjuje in spreminja Direktivo 2014/94/EU v skladu s členom 8 navedene direktive.
            
            
               Uredba je najprimernejši pravni instrument za ta delegirani akt, saj spreminja obstoječo uredbo in ne zahteva ukrepov za prenos v nacionalno zakonodajo, s čimer zagotavlja višjo stopnjo harmonizacije in hiter začetek veljavnosti.
            
            
               DELEGIRANA UREDBA KOMISIJE (EU) …/…
            
            
               z dne 13.8.2019
            
            
               o dopolnitvi in spremembi Direktive 2014/94/EU Evropskega parlamenta in Sveta v zvezi s polnilnimi mesti za motorna vozila kategorije L, oskrbo z električno energijo z obale za plovila za plovbo po celinskih plovnih poteh, oskrbo z vodikom za cestni promet ter oskrbo z zemeljskim plinom za cestni in vodni promet ter o razveljavitvi Delegirane uredbe (EU) 2018/674
            
         
         
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2014/94/EU Evropskega parlamenta in Sveta z dne 22. oktobra 2014 o vzpostavitvi infrastrukture za alternativna goriva
                  3
                ter zlasti členov 4(14), 5(3) in 6(11) Direktive, 
            
            
               ob upoštevanju naslednjega:
            
            
               (1)Cilj prizadevanj Komisije v zvezi s standardizacijo je zagotoviti, da se tehnične specifikacije za interoperabilnost polnilnih in oskrbovalnih mest določijo v evropskih ali mednarodnih standardih, in sicer tako, da se opredelijo zahtevane tehnične specifikacije ob upoštevanju obstoječih evropskih standardov in povezanih mednarodnih dejavnosti v zvezi s standardizacijo.
            
            
               (2)V skladu s členom 10(1) Uredbe (EU) št. 1025/2012 Evropskega parlamenta in Sveta
                  4
                je Komisija od Evropskega odbora za standardizacijo (CEN) in Evropskega odbora za elektrotehnično standardizacijo (Cenelec) zahtevala
                  5
                pripravo in sprejetje ustreznih evropskih standardov ali spremembo obstoječih evropskih standardov za oskrbo z električno energijo za cestni in pomorski promet ter celinsko plovbo; oskrbo cestnega prometa z vodikom; oskrbo z zemeljskim plinom, vključno z biometanom, za cestni in pomorski promet ter celinsko plovbo. 
            
            
               (3)Standarde, ki sta jih razvila CEN in Cenelec, je evropska industrija odobrila, da bi se zagotovila mobilnost z vozili in plovili na alternativna goriva po vsej Uniji. CEN in Cenelec sta Komisiji priporočila, da te standarde vključi v pravni okvir Unije. Zato bi bilo treba tehnične specifikacije, navedene v Prilogi II k Direktivi 2014/94/EU, ustrezno dopolniti in spremeniti. 
            
            
               (4)Določbe o interoperabilnosti v zvezi s to delegirano uredbo se nanašajo izključno na zmožnost polnilnih in oskrbovalnih mest za oskrbo z energijo, ki je združljiva z vsemi tehnologijami vozil, da bi omogočili nemoteno uporabo vozil na alternativna goriva po vsej EU.
            
            
               (5)CEN in Cenelec sta Komisijo obvestila o standardih, ki bi jih bilo priporočljivo uporabljati za polnilna mesta za motorna vozila kategorije L. Standarda EN 62196-2 „Vtiči, vtičnice, konektorji in uvodnice na vozilih – Kabelsko napajanje električnih vozil – Zahteve za dimenzijsko skladnost in zamenljivost pribora s trni in cevastimi kontakti za izmenični tok (a.c.)“ ter IEC 60884-1 „Vtiči in vtičnice za gospodinjstva in podobne namene – 1. del: Splošne zahteve“ bi se morala uporabljati za ta polnilna mesta. Zato bi bilo treba točko 1.5 Priloge II k Direktivi 2014/94/EU ustrezno dopolniti.
            
            
               (6)CEN in Cenelec sta Komisijo obvestila o standardih, ki bi jih bilo priporočljivo uporabljati za oskrbo z električno energijo z obale za plovila za plovbo po celinskih plovnih poteh. Standarda EN 15869-2 „Plovila za celinske vode – Električne povezave s kopnim, trifazni tok 400 V, do 63 A, 50 Hz – 2. del: Kopenska enota, varnostne zahteve“ (trenutno v postopku spreminjanja, da bi povečali jakost toka s 63 na 125 A) in EN 16840 „Plovila za celinske vode – Električne povezave s kopnim, trifazni tok 400 V, do 250 A, 50 Hz“ bi se morala uporabljati za to oskrbo z električno energijo. Zato bi bilo treba točko 1.8 Priloge II k Direktivi 2014/94/EU ustrezno dopolniti.
            
            
               (7)CEN in Cenelec sta Komisijo obvestila o standardih, ki bi jih bilo priporočljivo uporabljati za polnilne postaje za stisnjeni zemeljski plin (SZP). Evropski standard EN ISO 16923 „Polnilne postaje za oskrbo z zemeljskim plinom“ obravnava zasnovo, konstrukcijo, upravljanje, pregled in vzdrževanje postaj za polnjenje vozil s SZP, vključno z opremo, varnostnimi napravami in napravami za krmiljenje. Ta evropski standard se uporablja tudi za dele oskrbovalnih mest, na katerih je zemeljski plin v plinastem stanju, in za polnjenje s SZP iz utekočinjenega zemeljskega plina (U-SZP) v skladu s standardom EN ISO 16924. Uporablja se tudi za biometan, izboljšani premogovni metan (CBM) in oskrbo s plinom iz uparjevanja UZP (na kraju samem ali zunaj njega). Za oskrbovalna mesta s stisnjenim zemeljskim plinom bi se morali uporabljati elementi standarda EN ISO 16923 za zagotavljanje interoperabilnosti oskrbovalnih mest s stisnjenim zemeljskim plinom in vozil. Zato bi bilo treba točko 3.4 Priloge II k Direktivi 2014/94/EU ustrezno dopolniti.
            
            
               (8)CEN in Cenelec sta Komisijo obvestila o standardih, ki bi jih bilo priporočljivo uporabljati za polnilne postaje za utekočinjeni zemeljski plin (UZP). Evropski standard EN ISO 16924 „Polnilne postaje za oskrbo z zemeljskim plinom – Postaje za oskrbo vozil z utekočinjenim zemeljskim plinom “ v veljavni različici obravnava zasnovo, konstrukcijo, upravljanje, pregled in vzdrževanje postaj za polnjenje vozil z utekočinjenim zemeljskim plinom (UZP), vključno z opremo, varnostnimi napravami in napravami za krmiljenje. Evropski standard določa tudi zasnovo, konstrukcijo, upravljanje, vzdrževanje in pregled oskrbovalnih mest za uporabo UZP kot vir na kraju samem za oskrbo vozil s SZP (oskrbovalna mesta U-SZP), vključno z varnostnimi napravami in napravami za krmiljenje oskrbovalnega mesta ter posebne opreme za oskrbovalno mesto U-SZP. Evropski standard obravnava oskrbovalna mesta z naslednjimi značilnostmi: zasebni dostop, javni dostop (samopostrežno ali s pomožnim osebjem), polnjenje s števcem in polnjenje brez števca, oskrbovalna mesta z nepremičnim skladiščem UZP, oskrbovalna mesta s premičnim skladiščem UZP. Evropski standard EN ISO 12617 „Cestna vozila – Priključek za polnjenje utekočinjenega zemeljskega plina (LNG) – Priključek 3,1 MPa“ v veljavni različici navaja polnilne šobe in vsebnike za utekočinjeni zemeljski plin (UZP), ki so v celoti konstruirani iz novih in nerabljenih delov in materialov za cestna vozila na utekočinjeni zemeljski plin. Polnilni priključek za UZP je, kot je ustrezno, sestavljen iz vsebnika in njegovega zaščitnega pokrova (nameščenih na vozilu) ter šobe. Ta evropski standard se uporablja samo za naprave, ki so konstruirane za največji delovni tlak 3,4 MPa (34 barov), uporabljajo utekočinjeni zemeljski plin kot gorivo in imajo standardizirane sestavne dele za povezavo. Za oskrbovalna mesta z UZP bi se morali uporabljati elementi standarda EN ISO 16924 za zagotavljanje interoperabilnosti oskrbovalnih mest za stisnjeni zemeljski plin ter standard EN ISO 12617 s specifikacijami za priključke. Zato bi bilo treba točko 3.2 Priloge II k Direktivi 2014/94/EU ustrezno dopolniti. 
            
            
               (9)CEN in Cenelec sta Komisijo obvestila o standardih, ki bi jih bilo priporočljivo uporabljati za oskrbovalna mesta za plovila za plovbo po celinskih plovnih poteh ali za morske ladje. V evropskem standardu EN ISO 20519 „Ladjarska in pristaniška tehnologija – Specifikacija za oskrbovanje plovil na utekočinjeni zemeljski plin“ so oskrbovalna mesta za morske ladje in za plovila za plovbo po celinskih plovnih poteh obravnavana različno. Za morske ladje, ki niso zajete v Mednarodnem kodeksu za gradnjo in opremo ladij, ki prevažajo utekočinjene pline v razsutem stanju (kodeks IGC), bi morala biti oskrbovalna mesta z UZP skladna s standardom EN ISO 20519. Za plovila za plovbo po celinskih plovnih poteh pa bi morala biti oskrbovalna mesta z UZP skladna s standardom EN-ISO 20519 (deli 5.3 do 5.7) samo za namene interoperabilnosti. Za oskrbovalna mesta za morske ladje bi se moral uporabljati evropski standard EN ISO 20519, isti standard (deli 5.3 do 5.7) pa bi se moral uporabljati tudi za oskrbovalna mesta za plovila za plovbo po celinskih plovnih poteh. Zato bi bilo treba točko 3.1 Priloge II k Direktivi 2014/94/EU ustrezno dopolniti.
            
            
               (10)CEN in Cenelec sta Komisijo obvestila o standardih, ki bi jih bilo priporočljivo uporabljati za oskrbovalna mesta z vodikom, na katerih se polni s plinastim vodikom, in postopkih polnjenja. Evropski standard EN 17127 „Zunanje polnilne postaje za plinasti vodik in postopki polnjenja“ v veljavni različici obravnava interoperabilnost zasnove, konstrukcije, upravljanja, pregleda in vzdrževanja mest za polnjenje vozil s plinastim vodikom. Zahteve za interoperabilnost, opisane v standardu EN 17127, bi se morale uporabljati tudi za oskrbovalna mesta z vodikom, isti evropski standard pa bi se moral uporabljati tudi za ustrezne postopke polnjenja. Zato bi bilo treba točki 2.1 in 2.3 Priloge II k Direktivi 2014/94/EU ustrezno spremeniti.
            
            
               (11)CEN in Cenelec sta obvestila Komisijo o priporočljivem standardu za opredelitev kakovostnih značilnosti vodika, ki se polni na oskrbovalnih mestih z vodikom za cestna vozila. Evropski standard EN 17124 „Vodik kot gorivo – Specifikacija izdelka in zagotavljanje kakovosti – Membrane za protonsko izmenjavo (PEM) – Gorivne celice za cestna vozila“ v veljavni različici obravnava kakovostne značilnosti vodika kot goriva in ustrezno zagotavljanje kakovosti, da bi bila zagotovljena enotnost vodika kot proizvoda, ki se polni za uporabo v membranah za protonsko izmenjavo (PEM) v sistemih gorivnih celic v cestnih vozilih. Uporabljati bi se moral evropski standard EN 17124, v katerem so opredeljene značilnosti vodika, ki se polni na oskrbovalnih mestih z vodikom. Zato bi bilo treba točko 2.2 Priloge II k Direktivi 2014/94/EU ustrezno spremeniti.
            
            
               (12)CEN in Cenelec sta obvestila Komisijo, da je bil standard EN ISO 17268 „Plinasti vodik – Priključne naprave za polnjenje goriva v kopenska vozila “ priporočljiv za uporabo za priključke za motorna vozila za oskrbo s plinastim vodikom. Zato je pomembno zaključiti postopek certificiranja priključkov za oskrbo motornih vozil s plinastim vodikom v skladu s standardom EN ISO 17268. Po zaključku tega postopka bi morali biti priključki za motorna vozila za oskrbo s plinastim vodikom skladni s standardom EN ISO 17268. Zato bi bilo treba točko 2.4 Priloge II k Direktivi 2014/94/EU ustrezno spremeniti.
            
            
               (13)CEN in Cenelec sta obvestila Komisijo, da bi bilo treba za priključke/vsebnike za SZP uporabljati evropski standard EN ISO 14469 „Cestna vozila – Priključek za polnjenje stisnjenega zemeljskega plina (SZP)“. Zato bi bilo treba točko 3.3 Priloge II k Direktivi 2014/94/EU ustrezno spremeniti.
            
            
               (14)Opravljena so bila posvetovanja s skupinama strokovnjakov Foruma za trajnostni promet in Centralne komisije za plovbo po Renu, ki sta svetovali glede evropskih standardov, za katere velja ta delegirana uredba Komisije. 
            
            
               (15)Komisija bi morala Direktivo 2014/94/EU ustrezno dopolniti in spremeniti s sklici na evropske standarde, ki sta jih razvila CEN in Cenelec.
            
         
         
            
               (16)Ko se bodo z delegiranimi uredbami Komisije določile, posodobile ali dopolnile nove tehnične specifikacije, opredeljene v Prilogi II k Direktivi 2014/94/EU, bo treba določiti prehodno obdobje 24 mesecev. 
            
            
               (17)V to uredbo bi morale biti vključene posodobitve, opravljene na zahtevo nekaterih držav članic glede polnilnih mest za motorna vozila kategorije L, oskrbe z električno energijo z obale za plovila za plovbo po celinskih plovnih poteh in oskrbovalnih mest z UZP za prevoz po vodi ter po spremembah, ki sta jih izvedla CEN in Cenelec glede standardov za oskrbo z zemeljskim plinom in vodikom. Delegirano uredbo Komisije (EU) št. 2018/674 bi bilo zato treba razveljaviti –
            
            
               SPREJELA NASLEDNJO UREDBO:
            
            
               Člen 1 
            
            
               Polnilna mesta za motorna vozila kategorije L 
            
            
               Za polnilna mesta za motorna vozila kategorije L iz točke 1.5 Priloge II k Direktivi 2014/94/EU se uporabljajo naslednje tehnične specifikacije:
            
            
               –1.
                     javno dostopna polnilna mesta z izmeničnim tokom do 3,7 kVA, rezervirana za električna vozila kategorije L, so zaradi interoperabilnosti opremljena najmanj z naslednjim:
            
            
               –a)
                     vtičnicami ali priključki tipa 3A, kot je opisano v standardu EN 62196-2 (za način polnjenja 3);
            
            
               –b)
                     vtičnicami, skladnimi s standardom IEC 60884-1 (za način polnjenja 1 ali 2).
            
            
               –2.
                     javno dostopna polnilna mesta z izmeničnim tokom več kot 3,7 kVA, rezervirana za električna vozila kategorije L, so zaradi interoperabilnosti opremljena najmanj z vtičnicami ali priključki tipa 2, kot je opisano v standardu EN 62196-2.
            
            
               Člen 2 
            
            
               Dobava električne energije z obale za plovila za plovbo po celinskih plovnih poteh 
            
            
               Za električno energijo z obale za plovila za plovbo po celinskih plovnih poteh iz točke 1.8 Priloge II k Direktivi 2014/94/EU se uporabljajo naslednje tehnične specifikacije:
            
            
               dobava električne energije z obale za plovila za plovbo po celinskih plovnih poteh je skladna s standardom EN 15869-2 ali standardom EN 16840, odvisno od zahtev glede energije.
            
            
               Člen 3
            
            
               Oskrbovalna mesta s stisnjenim zemeljskim plinom (SZP) za motorna vozila 
            
            
            
               Za oskrbovalna mesta s SZP iz točke 3.4 Priloge II k Direktivi 2014/94/EU se uporabljajo naslednje tehnične specifikacije:
            
            
               Tlak polnjenja z gorivom (delovni tlak) je 20,0 MPa (nadtlak) (200 barov) pri 15 °C. Največji tlak polnjenja z gorivom je 26,0 MPa s „kompenzacijo temperature“ in je dovoljen, kot je navedeno v standardu EN ISO 16923 „Polnilne postaje za oskrbo z zemeljskim plinom – Postaje za oskrbo vozil s stisnjenim zemeljskim plinom“.
            
            
               Člen 4
            
         
         
            
               Oskrbovalna mesta z utekočinjenim zemeljskim plinom (UZP) za motorna vozila
            
            
               Za oskrbovalna mesta z UZP za motorna vozila iz točke 3.2 Priloge II k Direktivi 2014/94/EU se uporabljajo naslednje tehnične specifikacije:
            
            
               tlak polnjenja z gorivom je nižji od najvišjega dopustnega delovnega tlaka posode za gorivo, kot je naveden v standardu EN ISO 16924 „Polnilne postaje za oskrbo z zemeljskim plinom – Postaje za oskrbo vozil z utekočinjenim zemeljskim plinom“.
            
            
               Za profil priključka se uporablja standard EN ISO 12617 „Cestna vozila – Priključek za polnjenje utekočinjenega zemeljskega plina (LNG) – Priključek 3,1 MPa“.
            
            
               Člen 5
            
            
               Oskrbovalna mesta plovila za plovbo po celinskih plovnih poteh ali morske ladje 
            
            
               Za oskrbovalna mesta za plovila za plovbo po celinskih plovnih poteh ali morske ladje iz točke 3.1 Priloge II k Direktivi 2014/94/EU se uporabljajo naslednje tehnične specifikacije:
            
            
               za morske ladje, ki niso zajete v Mednarodnem kodeksu za gradnjo in opremo ladij, ki prevažajo utekočinjene pline v razsutem stanju (kodeks IGC), so oskrbovalna mesta z UZP skladna s standardom EN ISO 20519.
            
            
               Za plovila za plovbo po celinskih plovnih poteh so oskrbovalna mesta z UZP skladna s standardom EN-ISO 20519 (deli 5.3 do 5.7) samo za namene interoperabilnosti.
            
            
               Člen 6
            
            
               Priloga II k Direktivi 2014/94/EU se spremeni: 
            
            
               točka 2.1 se nadomesti z naslednjim: 
            
            
               „2.1 Zunanja oskrbovalna mesta za plinasti vodik, ki se uporablja kot gorivo za motorna vozila, ustrezajo zahtevam za interoperabilnost iz standarda EN 17127 „Zunanje polnilne postaje za plinasti vodik in postopki polnjenja.“;
            
            
               točka 2.2 se nadomesti z naslednjim:
            
            
               „2.2 Kakovostne značilnosti vodika, ki se polni na oskrbovalnih mestih z vodikom za motorna vozila, so skladne z zahtevami iz standarda EN 17124 „Vodik kot gorivo – Specifikacija izdelka in zagotavljanje kakovosti – Membrane za protonsko izmenjavo (PEM) – Gorivne celice za cestna vozila“, metode za zagotovitev, da bo dosežena ustrezna kakovost vodika, pa so prav tako opisane v tem standardu.“; 
            
            
               točka 2.3 se nadomesti z naslednjim:
            
            
               „2.3 Algoritem za dovajanje goriva je skladen z zahtevami iz standarda EN 17127 „Zunanje polnilne postaje za plinasti vodik in postopki polnjenja“.“;
            
            
               točka 2.4 se nadomesti z naslednjim:
            
            
               „2.4 Po zaključku postopka certificiranja priključkov po standardu EN ISO 17268 so priključki za motorna vozila za dovod plinastega vodika skladni s standardom EN ISO 17268 „Plinasti vodik – Priključne naprave za polnjenje goriva v kopenska vozila“.“;
            
            
               točka 3.3 se nadomesti z naslednjim:
            
         
         
            
               „3.3 Profil priključka je skladen z zahtevami iz standarda EN ISO 14469 „Cestna vozila – Priključek za polnjenje stisnjenega zemeljskega plina (SZP)“.“;
            
            
               Člen 7
            
            
               Delegirana uredba Komisije (EU) 2018/674 se razveljavi. 
            
            
               Člen 8
            
            
               Ta uredba začne veljati dvajseti dan po objavi v Uradnem listu Evropske unije. Uporablja se od [Urad za publikacije: vstavite datum 24 mesecev po datumu začetka veljavnosti].
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 13.8.2019
            
            
               
                     V imenu predsednika
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        UL L 316, 14.11.2012, str. 12.
               
               
                  
                     (2)
                  
                  
                        M/533 Izvedbeni sklep Komisije C(2015) 1330, 12.3.2015.
                  
               
               
                  
                     (3)
                  
                        UL L 307, 28.10.2014, str. 1.
               
               
                  
                     (4)
                  
                        Uredba (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (UL L 316, 14.11.2012, str. 12).
               
               
                  
                     (5)
                  
                        M/533 Izvedbeni sklep Komisije C(2015) 1330 final z dne 12. marca 2015 o zahtevi za standardizacijo, naslovljeni na evropske organizacije za standardizacijo, v skladu z Uredbo (EU) št. 1025/2012 Evropskega parlamenta in Sveta, da se oblikujejo evropski standardi za infrastrukturo za alternativna goriva.